DA Den Europæiske Unions Tidende L 195/1

KOMMISSIONENS FORORDNING (EU) 2015/1200

af 22. juli 2015

om ændring af bilag II og III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdier for amidosulfuron, fenhexamid, kresoxymmethyl, thiacloprid og trifloxystrobin i eller på visse produkter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), artikel 18, stk. 1, litra b), og artikel 49, stk. 2, og

ud fra følgende betragtninger:

(1) Der er fastsat maksimalgrænseværdier for amidosulfuron i del A i bilag III til forordning (EF) nr. 396/2005. Der er fastsat maksimalgrænseværdier for fenhexamid, kresoxymmethyl, thiacloprid og trifloxystrobin i bilag II og del B i bilag III til nævnte forordning.

(2) Den Europæiske Fødevaresikkerhedsautoritet (i det følgende benævnt »autoriteten«) har i overensstemmelse med artikel 12, stk. 1, i forordning (EF) nr. 396/2005 (2) afgivet en begrundet udtalelse om de gældende maksimalgrænseværdier for amidosulfuron. Autoriteten anbefalede at sænke maksimalgrænseværdien for hørfrø. For andre produkter anbefalede den at forhøje eller bevare de eksisterende maksimalgrænseværdier. Den konkluderede, at der manglede visse oplysninger vedrørende maksimalgrænseværdierne for korn af byg, havre, rug og hvede, og at der var behov for yderligere overvejelser blandt de ansvarlige for risikostyringen. Eftersom der ikke er nogen risiko for forbrugerne, bør maksimalgrænseværdierne for de pågældende produkter fastsættes i bilag II til forordning (EF) nr. 396/2005 enten på det eksisterende niveau eller på det niveau, autoriteten har peget på. Disse maksimalgrænseværdier vil blive taget op til revision; revisionen vil tage hensyn til de oplysninger, der foreligger senest to år efter offentliggørelsen af nærværende forordning.

(3) Autoriteten har i overensstemmelse med artikel 12, stk. 2, i forordning (EF) nr. 396/2005, sammenholdt med artikel 12, stk. 1, i samme forordning (3), afgivet en begrundet udtalelse om de gældende maksimalgrænseværdier for fenhexamid. Den anbefalede at sænke maksimalgrænseværdierne for mandler og morbær. For andre produkter anbefalede den at forhøje eller bevare de eksisterende maksimalgrænseværdier. Den konkluderede, at der manglede visse oplysninger vedrørende maksimalgrænseværdien for kiwifrugter, og at der var behov for yderligere overvejelser blandt de ansvarlige for risikostyringen. Eftersom der ikke er nogen risiko for forbrugerne, bør maksimalgrænseværdien for dette produkt fastsættes i bilag II til forordning (EF) nr. 396/2005 enten på det eksisterende niveau eller på det niveau, autoriteten har peget på. Denne maksimalgrænseværdi vil blive taget op til revision; revisionen vil tage hensyn til de oplysninger, der foreligger senest to år efter offentliggørelsen af nærværende forordning. Autoriteten konkluderede, at der manglede oplysninger vedrørende maksimalgrænseværdien for fennikel, og at der var behov for yderligere overvejelser blandt de ansvarlige for risikostyringen. Maksimalgrænseværdien for dette produkt bør fastsættes til bestemmelsesgrænseværdien. Efter at have afgivet udtalelsen, som er omhandlet i første punktum, har autoriteten afgivet en yderligere udtalelse om maksimalgrænseværdierne for blåbær, tranebær, stikkelsbær og azarolhvidtjørn i overensstemmelse med artikel 10 i forordning (EF) nr. 396/2005 (4). Den sidstnævnte udtalelse bør tages i betragtning.

(4) Autoriteten har i overensstemmelse med artikel 12, stk. 2, i forordning (EF) nr. 396/2005, sammenholdt med artikel 12, stk. 1, i samme forordning (5), afgivet en begrundet udtalelse om de gældende maksimalgrænseværdier for kresoxymmethyl. Den foreslog, at definitionen for restkoncentration ændres, og anbefalede at sænke maksimalgrænseværdierne for pekannødder, solbær og ribs (røde og hvide), stikkelsbær, peberfrugter, solsikkefrø og korn af rug og hvede. For andre produkter anbefalede den at forhøje eller bevare de eksisterende maksimalgrænseværdier. Autoritetens konklusion var, at der manglede visse oplysninger vedrørende maksimalgrænseværdierne for svin (muskel, fedtvæv, lever og nyre), kvæg (muskel, fedtvæv, lever og nyre), får (muskel, fedtvæv, lever og nyre), geder (muskel, fedtvæv, lever og nyre) og mælk (kvæg, får og geder), og at der var behov for yderligere overvejelser blandt de ansvarlige for risikostyringen. Eftersom der ikke er nogen risiko for forbrugerne, bør maksimalgrænseværdierne for de pågældende produkter fastsættes i bilag II til forordning (EF) nr. 396/2005 enten på det eksisterende niveau eller på det niveau, autoriteten har peget på. Disse maksimalgrænseværdier vil blive taget op til revision; revisionen vil tage hensyn til de oplysninger, der foreligger senest to år efter offentliggørelsen af nærværende forordning. Autoriteten konkluderede, at der manglede oplysninger vedrørende maksimalgrænseværdierne for abrikoser, ferskner og bladbeder, og at der var behov for yderligere overvejelser blandt de ansvarlige for risikostyringen. Maksimalgrænseværdien for disse produkter bør fastsættes til bestemmelsesgrænseværdien.

(5) Autoriteten har i overensstemmelse med artikel 12, stk. 2, i forordning (EF) nr. 396/2005, sammenholdt med artikel 12, stk. 1, i samme forordning (6), afgivet en begrundet udtalelse om de gældende maksimalgrænseværdier for thiacloprid. Hvad angår maksimalgrænseværdierne for brombær, grønkål, havesalat og bredbladet endivie, fandt den, at der var en risiko for forbrugerne. Disse maksimalgrænseværdier bør derfor sænkes. Den anbefalede desuden at sænke maksimalgrænseværdierne for knoldselleri, kålroer, majroer, hvidløg, kepaløg, skalotteløg, kålrabi, asparges, korn af byg, havre og ris, svine-, kvæg-, fåre- og gedefedtvæv og fjerkræ (muskel, fedtvæv og lever). For andre produkter anbefalede den at forhøje eller bevare de eksisterende maksimalgrænseværdier. Den konkluderede, at der manglede visse oplysninger vedrørende maksimalgrænseværdierne for courgetter, blomsterkål, bredbladet endivie, langskulpet vinterkarse, salatsennep, blade og spirer af kål, spinat, bladbeder, bønner (friske, med bælg), bønner (tørrede), ærter (tørrede), rapsfrø, sennepsfrø, korn af majs, te, urteudtræk (tørrede, blade), urteudtræk (tørrede, rødder), krydderier (frø), og at der var behov for yderligere overvejelser blandt de ansvarlige for risikostyringen. Eftersom der ikke er nogen risiko for forbrugerne, bør maksimalgrænseværdierne for de pågældende produkter fastsættes i bilag II til forordning (EF) nr. 396/2005 enten på det eksisterende niveau eller på det niveau, autoriteten har peget på. Disse maksimalgrænseværdier vil blive taget op til revision; revisionen vil tage hensyn til de oplysninger, der foreligger senest to år efter offentliggørelsen af nærværende forordning. Autoriteten konkluderede, at der manglede oplysninger vedrørende maksimalgrænseværdierne for spisedruer, druer til vinfremstilling, sukkermajs, julesalat, bønner (friske, uden bælg) og solsikkefrø, og at der var behov for yderligere overvejelser blandt de ansvarlige for risikostyringen. Maksimalgrænseværdien for disse produkter bør fastsættes til bestemmelsesgrænseværdien.

(6) Autoriteten har i overensstemmelse med artikel 12, stk. 2, i forordning (EF) nr. 396/2005, sammenholdt med artikel 12, stk. 1, i samme forordning (7), afgivet en begrundet udtalelse om de gældende maksimalgrænseværdier for trifloxystrobin. Den anbefalede at sænke maksimalgrænseværdierne for spisedruer og druer til vinfremstilling, papaja, hvidløg, kepaløg, jordnødder og sukkerroer. For andre produkter anbefalede den at forhøje eller bevare de eksisterende maksimalgrænseværdier. Den konkluderede, at der manglede visse oplysninger vedrørende maksimalgrænseværdierne for solbær og ribs (røde og hvide), stikkelsbær, passionsfrugter, peberfrugter, agurker, drueagurker/asieagurker, bladkål, bredbladet endivie, urter, bønner (friske, med bælg), korn af havre, svin (muskel, fedtvæv, lever og nyre), kvæg (muskel, fedtvæv, lever og nyre), får (muskel, fedtvæv, lever og nyre), geder (muskel, fedtvæv, lever og nyre), fjerkræ (muskel, fedtvæv og lever), mælk (kvæg, får og geder) samt fugleæg, og at der var behov for yderligere overvejelser blandt de ansvarlige for risikostyringen. Eftersom der ikke er nogen risiko for forbrugerne, bør maksimalgrænseværdierne for de pågældende produkter fastsættes i bilag II til forordning (EF) nr. 396/2005 enten på det eksisterende niveau eller på det niveau, autoriteten har peget på. Disse maksimalgrænseværdier vil blive taget op til revision; revisionen vil tage hensyn til de oplysninger, der foreligger senest to år efter offentliggørelsen af nærværende forordning. Autoriteten konkluderede, at der manglede oplysninger vedrørende maksimalgrænseværdierne for brombær, hindbær, julesalat, ærter (friske, uden bælg), oliven til oliefremstilling og cikorierødder, og at der var behov for yderligere overvejelser blandt de ansvarlige for risikostyringen. Maksimalgrænseværdien for disse produkter bør fastsættes til bestemmelsesgrænseværdien. Efter at have afgivet udtalelsen, som er omhandlet i første punktum, har autoriteten afgivet en yderligere udtalelse om maksimalgrænseværdierne for stængelfrugter i overensstemmelse med artikel 10 i forordning (EF) nr. 396/2005 (8). Den sidstnævnte udtalelse bør tages i betragtning. Idet der tages hensyn til Belgiens supplerende oplysninger om god landbrugspraksis, og da der ikke er nogen risiko for forbrugerne, bør maksimalgrænseværdierne for forårsløg fastsættes i bilag II til forordning (EF) nr. 396/2005 på det gældende niveau. Idet der tages hensyn til Østrigs supplerende oplysninger om god landbrugspraksis, og da der ikke er nogen risiko for forbrugerne, bør maksimalgrænseværdierne for hyldebær fastsættes i bilag II til forordning (EF) nr. 396/2005 på det gældende niveau.

(7) Hvad angår produkter, for hvilke anvendelsen af det pågældende plantebeskyttelsesmiddel ikke er godkendt, og for hvilke der ikke findes importtolerancer eller CXL-grænseværdier, bør maksimalgrænseværdien fastsættes til bestemmelsesgrænseværdien eller til standardmaksimalgrænseværdien som fastsat i artikel 18, stk. 1, litra b), i forordning (EF) nr. 396/2005.

(8) Kommissionen har rådført sig med EU-referencelaboratorierne for restkoncentrationer af pesticider om behovet for at ændre visse bestemmelsesgrænseværdier. For en række stoffers vedkommende konkluderede laboratorierne, at den tekniske udvikling gør det nødvendigt at fastsætte specifikke bestemmelsesgrænseværdier for visse varer.

(9) Ud fra autoritetens begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.

(10) Unionens handelspartnere er gennem Verdenshandelsorganisationen blevet hørt om de nye maksimalgrænseværdier, og deres bemærkninger er taget i betragtning.

(11) Forordning (EF) nr. 396/2005 bør derfor ændres i overensstemmelse hermed.

(12) For at gøre det muligt, at produkter kan markedsføres, forarbejdes og forbruges normalt, bør der i forordningen fastsættes overgangsforanstaltninger for de produkter, der er produceret inden ændringen af maksimalgrænseværdierne, og for hvilke der foreligger data om, at der er et højt forbrugerbeskyttelsesniveau. Da en risiko for forbrugerne ikke kan udelukkes med de nugældende maksimalgrænseværdier, bør værdierne for thiacloprid på 1 mg/kg for brombær, 0,4 mg/kg for grønkål, 1 mg/kg for havesalat og 0,15 mg/kg for bredbladet endivie gælde for alle disse produkter fra datoen for anvendelsen af denne forordning.

(13) Før de ændrede maksimalgrænseværdier træder i kraft, bør medlemsstaterne, tredjelande og fødevarevirksomhedsledere have en rimelig frist til at forberede sig, så de kan opfylde de nye krav, som ændringen af maksimalgrænseværdierne medfører.

(14) Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE FORORDNING:

Artikel 1

Bilag II og III til forordning (EF) nr. 396/2005 ændres som angivet i bilaget til nærværende forordning.

Artikel 2

For aktivstofferne amidosulfuron, fenhexamid, kresoxymmethyl og trifloxystrobin i og på alle produkter finder forordning (EF) nr. 396/2005 stadig anvendelse i den ordlyd, den havde, før den blev ændret ved nærværende forordning, på produkter, der er produceret inden den 11. februar 2016.

For aktivstoffet thiacloprid i og på alle produkter undtagen brombær, grønkål, havesalat og bredbladet endivie finder forordning (EF) nr. 396/2005 stadig anvendelse i den ordlyd, den havde, før den blev ændret ved nærværende forordning, på produkter, der er produceret inden den 11. februar 2016.

Artikel 3

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den 12. februar 2016.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 22. juli 2015. På Kommissionens vegne Jean-Claude JUNCKER Formand

(1) EUT L 70 af 16.3.2005, s. 1.

(2) Den Europæiske Fødevaresikkerhedsautoritet: »Review of the existing maximum residue levels (MRLs) for amidosulfuron according to Article 12 of Regulation (EC) No 396/2005«. EFSA Journal 2014;12(3):3614. [40 s.].

(3) Den Europæiske Fødevaresikkerhedsautoritet: »Review of the existing maximum residue levels (MRLs) for fenhexamid according to Article 12 of Regulation (EC) No 396/2005«. EFSA Journal 2014;12(1):3536. [42 s.].

(4) »Reasoned opinion on modification of the MRLs for fenhexamid in various berries«. EFSA Journal 2014;12(7):3785. [18 s.].

(5) Den Europæiske Fødevaresikkerhedsautoritet: »Review of the existing maximum residue levels (MRLs) for kresoxymmethyl according to Article 12 of Regulation (EC) No 396/2005«. EFSA Journal 2014;12(1):3549. [70 s.].

(6) Den Europæiske Fødevaresikkerhedsautoritet: »Review of the existing maximum residue levels (MRLs) for thiacloprid according to Article 12 of Regulation (EC) No 396/2005«. EFSA Journal 2014;12(3):3617. [111 s.].

(7) Den Europæiske Fødevaresikkerhedsautoritet: »Review of the existing maximum residue levels (MRLs) for trifloxystrobin according to Article 12 of Regulation (EC) No 396/2005«. EFSA Journal 2014;12(2):3592. [81 s.].

(8) »Reasoned opinion on the modification of the existing MRL for trifloxystrobin in cane fruit«. EFSA Journal 2014;12(7):3751. [17 s.].